
ACORD 24/2008, DE 20 DE FEBRER, DEL PLE DEL CONSELL DE L’AUDIOVISUAL DE CATALUNYA

Ref. Expedient núm: 27/A/2007

RESOLUCIÓ

Recurs de reposició de M&M INFONET ASSOCIATED, SL contra l’Acord  297/2007, de 19 de desembre, del Ple del Consell de l’Audiovisual de Catalunya mitjançant el qual ha aprovat els plecs de clàusules administratives particulars i de prescripcions tècniques que han de regir la contractació per l’explotació del servei públic de radiodifusió sonora en ones mètriques amb modulació de freqüència, amb caràcter comercial, reservades per a Catalunya. 
ANTECEDENTS

1. El Ple de Consell de l’Audiovisual de Catalunya, en la sessió de 19 de desembre de 2007 va adoptar l’Acord 297/2007, mitjançant el qual ha aprovat els plecs de clàusules administratives particulars i de prescripcions tècniques que han de regir la contractació per a l’explotació del servei públic de radiodifusió sonora en ones mètriques amb modulació de freqüència, amb caràcter comercial, reservades per a Catalunya; i ha disposat la publicació de l’anunci de licitació del concurs corresponent al Diari Oficial de la Generalitat de Catalunya. L’anunci de licitació s’ha publicat al Diari Oficial de la Generalitat de Catalunya número 5034 de 21 de desembre de 2007.

2. El 21 de gener de 2008 s’ha rebut en aquest Consell (Registre d’entrada núm. 113/2008) un escrit presentat al servei de correus de Sabadell, signat pel senyor Rafael Martinez Duarte, com a conseller delegat, actuant en nom i representació de l’empresa M&M INFONET ASSOCIATED, SL, mitjançant el qual interposa un recurs de reposició contra l’Acord 297/2007, de 19 de desembre, del Ple del Consell de l’Audiovisual de Catalunya. D’acord amb l’escrit presentat, l’objecte del recurs se circumscriu als següents extrems, literalment: “1) que es clarifiqui el règim jurídic de l’espectre radio elèctric que es vol concedir; 2) que es clarifiqui el règim jurídic de les concessions administratives; i 3) que es suprimeixi l’exigència del cànon d’explotació fins que no hi hagi una adequada cobertura jurídica amb rang de llei”.

Així mateix, la part recurrent sol·licita, en últim terme “la suspensió de la tramitació del procediment mentre no es corregeixin el defectes advertits en el Plec que vicien de nul·litat tot el procediment d’adjudicació”.

FONAMENTS DE DRET

Primer. Amb caràcter previ a les qüestions de fons que planteja el recurs, és necessari pronunciar-se sobre la sol·licitud de suspensió, formulada a l’empara de l’article 111 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú (en endavant, LRJPA).

A aquests efectes, cal tenir present que l’executivitat dels actes administratius, s’ha vingut configurant en l’àmbit del dret administratiu, com la lògica conseqüència del conegut principi d’autotutela de l'administració pública. En efecte, com a regla general, els actes administratius són immediatament executius i la interposició dels recursos administratius no suspenen la resolució o acte impugnat (art. 111.1 LRJPA).

D'aquesta manera l’executivitat dels actes administratius sorgeix de la presumpció de legalitat que els acompanya i del caràcter públic del poder del qual emanen. Contràriament, la suspensió de l'acte administratiu és una  excepció a la regla general de la immediata execució dels actes; en aquest sentit, l’adequada ponderació dels interessos en joc, exigeix la concurrència de circumstàncies taxades (atès el seu caràcter excepcional), per tal de fer efectiva la suspensió de l’acte (art. 111.2 LRJPA). 

En efecte, l’apartat 2 de l’article 111 LRJPA preveu que l’òrgan que hagi de resoldre el recurs podrà suspendre l’execució de l’acte impugnat quan aquesta pugui causar perjudicis de reparació impossible o difícil, o quan la impugnació es fonamenti en alguna de les causes de nul·litat de ple dret que preveu l’apartat 1 de l’article 62 LRJPA. Aquesta decisió es prendrà amb la ponderació prèvia, raonada suficientment, entre el perjudici que causaria a l’interès públic o a tercers la suspensió, i el perjudici que es causa a la part recurrent com a conseqüència de l’eficàcia immediata de l’acte recorregut.

L’altra part, però, s’ha limitat sense més, a sol·licitar la suspensió del procediment adduint per tota justificació la següent: “mentre no s’expliqui la situació de fet actual i mentre el CAC o la Generalitat no expliquin com es resoldrà la situació una vegada finalitzat tot el procediment d’adjudicació de les concessions”. 

A propòsit de la prevalença de l’interès públic sobre els interessos particulars, cal fer referència, per totes, a la STS 160/1999, de 13 de febrer de 2001, que en relació a aquest extrem manifesta el següent: 

“Por lo que hace a la ponderación de intereses y perjuicios que dimanan de la ejecución de la resolución impugnada, es patente que el juicio formulado por la Sala en el sentido de que los intereses invocados a favor de la suspensión no son prevalentes sobre los que pretenden la ejecución no ha sido desvirtuado en el recurso, pues el acto cuya suspensión se pretende, otorgamiento de una licencia, no parece que pueda colisionar con intereses públicos de entidad superior. Tampoco ha conseguido demostrarse que de esta ejecución resulten perjuicios de difícil o imposible reparación”. 

En aquest cas, la ponderació de l’interès públic controvertit, és a dir, l’efectivitat de l’explotació de les freqüències planificades, front el dret que pot assistir a la part recurrent a la suspensió, que sintetitza l’al·legació més amunt assenyalada, entenem que és indiscutit, entre altres motius, perquè no respon per si mateix a cap de les circumstàncies que, en el seu cas, permetin a aquesta entitat ponderar i acordar, valoradament, la suspensió de l’acte. 

Segon. Fonamentació del recurs de reposició

1.- Assenyala, en primer lloc, el recurrent, que el procés d’atorgament de les concessions que preveu l’Acord 297/2007, de 19 de desembre, del Ple del Consell de l’Audiovisual de Catalunya, “es fa sobre un espectre radioelèctric ja concedit, atès que (el Consell de l’Audiovisual de Catalunya) ha tret freqüències que ja estan sent ocupades de manera pública i notòria, per la qual cosa considera que s’ha de clarificar el règim jurídic de l’espectre radioelèctric”.

En relació amb l’anterior al·legació, cal precisar el següent: el concurs públic per a l’adjudicació de les concessions del servei públic de radiodifusió sonora en ones mètriques amb modulació de freqüència, es contextualitza dins un marc competencial, clarament, definit, en primera instància, pel bloc de constitucionalitat (Constitució Espanyola i Estatut d’autonomia de Catalunya), i per la resta de la normativa sectorial de desenvolupament, amb especial referència, pel que aquí interessa, al Pla tècnic nacional de radiodifusió sonora en ones mètriques amb modulació de freqüència, aprovat pel Reial Decret 964/2006, d’1 de setembre, així com a la  Llei 22/2005, de 29 de desembre, de la comunicació audiovisual de Catalunya (en endavant, LCA). 

Són aquestes previsions legals les que, justament, donen cobertura al concurs d’adjudicació que ha estat objecte de recurs.

En efecte, de la interpretació conjunta de la normativa estatal i autonòmica es desprèn, d’una banda, la facultat de l’Estat per planificar les freqüències de l’espai radioelèctric, i de l’altra, la de la comunitat autònoma d’atorgar les que li hagin estat prèviament reservades. Confirma l’anterior, la previsió de l’article 1 del Pla tècnic nacional de radiodifusió sonora en ones mètriques amb modulació de freqüència, aprovat pel Reial Decret 964/2006, d’1 de setembre, quan expressament, estableix que “no podrá otorgarse concesión para la prestación del servicio por parte de las comunidades autónomas sin que se haya realizado por la Administración general del Estado la oportuna reserva de frecuencias”.
Des d’aquesta perspectiva, no s’entén, doncs, el motiu d’aquesta al·legació, precisament, perquè la finalitat d’aquest procediment administratiu és posar a l’abast de la persona recurrent (i al de la resta de persones que puguin resultar interessades) la possibilitat d’accedir a la gestió indirecta d’aquest servei públic. La publicitat i la transparència del procediment de licitació, garanteix, a parer d’aquest Consell, la necessària igualtat i seguretat jurídica que ha de regir en tot concurs públic. 

En definitiva, el procediment d’adjudicació que aquí es qüestiona, no fa altra cosa que garantir la participació de qualsevol persona interessada, prèvia la concurrència dels requisits formals per a la presentació de les proposicions, establerts en el plec corresponent, a esdevenir titular d’una concessió sobre l’espai radioelèctric, per emetre serveis de radiodifusió sonora en ones mètriques amb modulació de freqüència. 

2. Sol·licita, en segon lloc, la representació de M&M INFONET ASSOCIATED SL “que es clarifiqui el règim jurídic que s’ha d’aplicar a les concessions en el Plec del concurs, atès que, del que es desprèn a la clàusula 3.6 del Plec, sembla d’aplicació la Disposició Transitòria segona LCA, que està afectada de suspensió pel Tribunal Constitucional”, mentre que, d’altra banda, “la clàusula 32 del mateix Plec preveu la possibilitat de transmetre la concessió quan la filosofia de la LCA és la de no permetre la transmissió”. 

Certament, la Interlocutòria del Tribunal Constitucional, de 18 de gener de 2007, a la que sembla referir-se la part recurrent, ha mantingut la suspensió de l’article 56 i de la disposició transitòria segona de la LCA. Ara bé, el règim jurídic de la prestació de serveis de comunicació audiovisual -excepció feta d’aquells reduïts supòsits en què el desenvolupament infralegal esdevé imprescindible- resulta directament aplicable amb  l’entrada en vigor de la LCA. Així, és clar, que la normativa prevista en relació amb  matèries com ara la garantia del pluralisme i el control de les concentracions, el règim d’autorització dels negocis jurídics que afecten els prestadors de serveis de comunicació audiovisual, o bé les disposicions relatives a continguts audiovisuals, és aplicable des del mateix moment d’entrada en vigor de la LCA. 

El Consell de l’Audiovisual de Catalunya, per tant, ha actuat de forma coherent amb la Interlocutòria del Tribunal Constitucional quan ha establert a la clàusula tercera del plec de clàusules el règim jurídic aplicable a l’adjudicació del concurs. En efecte, ha mantingut el contingut substantiu de les previsions de la norma, de tal manera que resulten de directa aplicació des de la pròpia entrada en vigor de la LCA, mantenint, alhora, la vigència del règim jurídic de la norma bàsica estatal, és a dir, de la Llei de l’Estat 31/1987, de 18 de desembre, d’ordenació de les telecomunicacions. 

Apuntar que, en tot cas, aquesta situació no és nova, i que la seva possibilitat, si més no amb caràcter transitori, ja ha estat prevista a l’apartat 1 de la disposició transitòria sisena de la LCA: “Les llicències per a la prestació dels serveis de comunicació audiovisual han d’adoptar la forma de concessió administrativa mentre no es produeixi la modificació del règim concessional vigent establert per la normativa bàsica estatal”. 

En qualsevol cas, com ja va concloure la STC 127/1994, més enllà d’etiquetes formals (concessió - llicència) només existeix un model legítim de regulació de la prestació de serveis audiovisuals: concretament, aquell que aporta les garanties necessàries que permetran en cada moment, i sobre la base dels condicionants tècnics i econòmics de l’activitat en qüestió, l’accés per part dels particulars a la dita activitat en el marc d’un règim jurídic que asseguri que tal accés es duu a terme en termes d’igualtat i proporcionalitat, sense que els poders públics puguin, legítimament introduir impediments i obstacles injustificats. 

És precisament per aquests motius que l’Alt Tribunal ha relativitzat la denominació amb la que finalment es coneixi el títol habilitant corresponent, arribant a afirmar que la “concessió” prevista a aquests efectes per part del legislador estatal no és més que una mera modalitat de la categoria genèrica de la llicència. 

En definitiva, la previsió de la clàusula 3.6 del plec de clàusules administratives particulars no fa més explicitar, recollir o recordar quin és el règim jurídic aplicable a les concessions, més enllà de quin sigui el nomen o la terminologia formal del títol habilitant per a prestar el servei de radiodifusió sonora. 
3.- Al·lega finalment la recurrent que “s’hauria de suprimir el cànon d’explotació mentre no hi hagi una regulació amb rang de llei que li doni cobertura jurídica, atès que aquest cànon té la naturalesa jurídica de taxa, per la qual cosa s’ha d’eliminar la clàusula 27 del plec de clàusules i els annexos que portin causa d’aquesta clàusula”.

Aquesta al·legació també ha de decaure, atès que és producte de la confusió de la recurrent entre els conceptes de cànon i taxa; considera, en aquest sentit, que la clàusula 27 del plec imposa una taxa que no ha estat establerta per una norma de rang de llei.  

El concepte de taxa ve establert a l’article 6 de la Llei de l’Estat 8/1989, de 13 d’abril, de Taxes i preus públics que la defineix com el tribut “cuyo hecho imponible consiste en la utilización o el aprovechamiento especial del dominio público, la prestación de servicios o la realización de actividades en régimen de derecho público que se refieran, afecten o beneficien de modo particular al obligado tributario, cuando los servicios o actividades no sean de solicitud o recepción voluntaria para los obligados tributarios o no se presenten o realicen por el sector privado”. 

En el cas que en ocupa, el bé de domini públic, quina titularitat, planificació i control correspon a l’Estat, segon estableix l’article 43 de la Llei de l’Estat 32/2003, de 3 de novembre, general de telecomunicacions, és l’espectre radioelèctric. I per la utilització d’aquest bé demanial l’article 49 de la mateixa llei preveu el pagament d’una taxa, l’establiment de la qual ve determinada en el seu l’Annex I en concepte de reserva del domini públic radioelèctric. En aquest sentit, disposa que “La reserva para uso privativo de cualquier frecuencia del dominio público radioeléctrico a favor de una o varias personas o entidades se gravará con una tasa anual, en los términos que se establecen en este apartado”. Per tant, el pagament de la taxa es fa en concepte d’utilització de l’espectre radioelèctric. 

Altrament, el pagament del cànon a que fa referència la clàusula 27 del Plec de clàusules, no grava l’ocupació del domini públic, sinó la gestió del servei, és a dir, el títol d’habilitació per a la prestació del servei de radiodifusió. En aquest sentit, només apuntar que el cànon d’explotació del servei de radiodifusió sonora ja va establir-se mitjançant el Decret 269/1998, de 21 d’octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials, posteriorment modificat pel Decret 258/2005, de 13 de desembre. 

En concordança amb aquesta prescripció de la normativa sectorial, el Text refós de la Llei de contractes de les administracions públiques, aprovat pel Reial decret legislatiu 2/2000, de 16 de juny, preveu, en el seu article 158, que els contractes de gestió de serveis públics han d’anar precedits per l’aprovació del plec de clàusules administratives particulars i de prescripcions tècniques, que ha d’especificar, entre d’altres aspectes, el cànon o participació que s’ha de satisfer a l’Administració, si s’escau. En un sentit idèntic, l’article 67 del Reglament de la Llei de contractes de les administracions públiques, aprovat pel Reial decret 1098/2001, de 12 d’octubre, estableix, en l’apartat e), la previsió d’incloure en els plecs de clàusules administratives d’aquest tipus de contractes el cànon o participació a satisfer a l’Administració per part del contractista.

Des d’aquesta perspectiva, el Consell ha desenvolupat i actualitzat la clàusula 27 i l’Annex II del plec de clàusules del concurs.

En definitiva, cal rebutjar la manifestació de la recurrent en relació amb les taxes a què es refereix la Disposició Addicional segona LCA, atès que no tenen relació amb el cànon d’explotació per a la prestació del servei de radiodifusió, sinó que tenen com a fet de meritació les despeses que ocasioni l’activitat d’inspecció i de control per part del Consell als prestadors del serveis de comunicació.
Tenint en consideració tots els fonaments anteriors, el Ple del Consell de l'Audiovisual de Catalunya, adopta els següents:

ACORDS

1.- Desestimar el recurs de reposició interposat pel senyor Rafael Martinez Duarte, com a conseller delegat i actuant en representació de l’empresa M&M INFONET ASSOCIATED, SL, contra l’Acord 297/2007, de 19  de desembre, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquesta resolució i, en conseqüència, confirmar l’Acord esmentat mitjançant el qual s’aprova la contractació, mitjançant procediment obert de concurs, de les concessions, en règim de gestió indirecta per particulars per a l’explotació del servei públic de radiodifusió sonora en ones mètriques amb modulació de freqüència reservades per a Catalunya. 

2.- Notificar aquests Acords a la persona interessada.

Barcelona, 20 de febrer de 2008

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

